AfriForum loods grootste veldtog nóg teen plaasmoordeArgieffoto: AfriForum Jeug Ernst Roets, adjunk uitvoerende hoof van AfriForum, het Dinsdag in ’n verklaring gesê die veldtog sal regsaksies teen die Suid-Afrikaanse Polisiediens (SAPD) insluit weens hul versuim om teen plaasmoorde op te tree, asook ’n voorlegging oor plaasmoorde aan die Verenigde Nasies (VN). Daar sal ook met meer as 5 000 buitelandse media-instellings oor die kwessie gekorrespondeer word, en ’n nasionale protesdag teen plaasmoorde asook ’n reuse-veldtog om steun vir die prioritisering van plaasmoorde by die publiek te mobiliseer, sal gereël word. Roets het aangedui dat dit op 1 Desember presies vyf jaar sal wees sedert die Potgieter-gesin wreedaardig op hul plaas naby Lindley in die Vrystaat vermoor is. Attie Potgieter (40) is 151 keer met tuinvurke, kapmesse en ander gereedskap gesteek, terwyl sy vrou, Wilna (36), en hul dogtertjie, Willemien (2), moes toekyk. Daarna is Willemien met ’n skerp voorwerp oor die kop gekap, in die kop geskiet en in die buitekamer in ’n boks gegooi. Nadat Wilna die moorde op haar man en dogter moes aanskou, is sy na die plaashuis geneem waar sy ook verskeie kere oor die kop gekap en toe in die nek geskiet is. “Dit is nou vyf jaar later en die regering is steeds in versuim. Sedertdien is nóg honderde boere vermoor,” het hy gesê. “As die regering dan nie wíl ingryp nie sal ons seker maak dat hulle internasionaal oor hul gebrek aan optrede in die verleentheid gestel word.” Die veldtog sal by die organisasie se kantoor in Centurion bekendgestel word.